text: IniciMirades de l'Empordà Alfred Rodriguez Picó
  De la Tramuntana tothom en parla, és el vent més conegut de Catalunya i no tan sols per la seva violència o intensitat, sinó també per la seva insistència. És un vent sec i com tots els vents secs carregat d'ions positius, que són els provoquen efectes físics i anímics tant a les persones com als animals: insomni, irritabilitat, migranya... Ja d'entrada, és un vent que provoca unes reaccions en el sistema nerviós de persones i animals.
  A més, comporta bona visibilitat, ho neteja tot, s'ho emporta tot, fins i tot les cabòries, malgrat que també les pugui originar. La Tramuntana de l'hivern passat va ser històrica: es deia que ara ja no hi havia tramuntanades com les d'abans i aquest any ja no ho diuen, perquè en vam tenir com feia molts i molts anys que no s'observava. Els mateixos empordanesos em comentaven que ja n'estaven fins al capdamunt. Però és curiós perquè quan passen quinze o vint dies sense tramuntana ja l'estan esperant, la desitgen, és com una relació d'amor i odi entre els empordanesos i la Tramuntana.
  L'Empordà és una terra molt variada, en què domina el pla, però també té muntanyes. Climàticament hi ha una enorme varietat de microclimes, des de zones relativament seques, com pot ser el Cap de Creus, fins a zones plujoses, al Pirineus empordanès. Sens dubte, la identitat de les persones està marcada pels efectes de la Tramuntana, i això pot ser un tret positiu o negatiu, segons com es vulgui mirar. És curiós com un fenomen meteorològic és part d'una societat.